《华岳》
唐代·薛能

簇簇复亭亭，三峰卓杳冥。每思穷本末，应合记图经。

发地连宫观，冲天接井星。河微临巨势，秦重载奇形。

太古朝群后，中央擘巨灵。邻州犹映槛，几县恰当庭。

鹤毳坛风乱，龙漦洞水腥。望遥通北极，上彻见东溟。

客玩晴难偶，农祈雨必零。度关无暑气，过路得愁醒。

羽客时应见，霜猿夜可听。顶悬飞瀑峻，崦合白云青。

混石猜良玉，寻苗得茯苓。从官知侧近，悉俸致岩扃。

作者简介：薛能（817-880年），字太拙，河东汾州（山西汾阳县）人。晚唐大臣，著名诗人。会昌六年，进士及第，补盩厔县尉。仕宦显达，历任三镇从事，累迁嘉州刺史、各部郎中、同州刺史、工部尚书，先后担任感化军、武宁军和忠武军节度使。广明元年，为许州大将周岌所逐，全家遇害。癖于作诗，称赞“诗古赋纵横，令人畏后生”。著有《薛能诗集》十卷、《繁城集》一卷 。